**„ნიკო კეცხოველის კვალდაკვალ“**

(ექსპედიცია ზემო აჭარაში)

გარემოს დაცვისა და ბუნებრივი რესურსების სამინისტროსა და არასამთავრობო ორგანიზაცია CENN-ის ერთობლივი პროექტი

**ჩ ე მ ი გ ზ ა .**

2015 წლის 18-23 ივნისი

**მარშრუტი:** თბილისი-ახალციხე-ადიგენი-ზარზმა-გოდერძის უღელტეხილი-მწვანე ტბა-სხალთის ხეობა-ხულო-ბათუმი-თბილისი

**ექსპედიციის მონაწილეები:**

1. ჯენერი არქანია -სკოლის დირექტორი, ექსპედიციის ხელმძღვანელი
2. სულხან არქანია- სკოლის მენეჯერი
3. ალეკო გოგიჩაძე- მე-11 კლასის მოსწავლე
4. გიორგი გოგოლიძე- მე-10 კლასის მოსწავლე
5. ბასილ ჯანელიძე-მე-10 კლასის მოსწავლე
6. ლუკა გვაგვალია- მე-10 კლასის მოსწავლე
7. რამაზ ზურაბიანი-მე-10 კლასის მოსწავლე
8. ილია დარსაველიძე-მე-10 კლასის მოსწავლე
9. მარიამ წიწილაშვილი-სკოლის ისტ-ის მენეჯერი
10. ია წიწილაშვილი-თსუ სოციალურ და პოლიტიკურ მეცნიერებათა ფაკულტეტის სტუდენტი
11. მარიამ ქარდავა-ეკონომისტი

**შესავალი ნაწილი**

 2015 წლის 18 ივნისს დავგეგმეთ თბილისიდან გასვლა. თბილისში ამ დროს ფართოდ გაიშალა მოხალისეთა მოძრაობა სტიქიის ადგილებში დაზარალებულთათვის დახმარების აღმოჩენისა და შედეგების აღმოფხვრის მიზნით.

 ჯგუფის წევრებმა გადავწყვიტეთ, თუნდაც ერთი დღით, ჩვენი მოკრძალებული წვლილი შეგვეტანა ამ საქმეში. გადავდეთ ჩვენი გასვლა 19 ივნისისთვის. 18 -ში „მზიურში“ ვმუშაობდით. იმ მასშტაბის ფონზე, რაც კატასტროფას ჰქონდა, ჩვენი დახმარება მხოლოდ სიმბოლური იყო.

**დღე პირველი**

19 ივნისს თბილისის სადგურ „ოკრიბიდან“ დილის 8 საათზე ავიღეთ გეზი ახალციხის მიმართულებით. გზად მხოლოდ ერთხელ შევჩერდით, ავტოგასამართ სადგურთან. ამინდი კარგი დაგვესწრო. ახალციხეში ჩასვლისთანავე დავაბინავეთ ჩვენი ბარგი.(ერთი ჩანთა -50 თეთრი).

გავემართეთ რაბათისკენ. შთამბეჭდავი კომპლექსი გადაიშალა ჩვენს თვალწინ. სასწრაფო წესით ავიღეთ ბილეთები, ავიყვანეთ გიდი(ახალგაზრდა კაცი გიორგი ერქვა). საინტერესო მოსაუბრე იყო. ჩვენი ინტერსი გამოიწვის მეჩეთის(ამჟამად მუზეუმის) არქიტექტურამ. განსაკუთრებით, მისმა ორმა შესასვლელმა. როგორც ჩვენმა გიდმა განმარტა, მეჩეთს მხოლოდ ერთი კარი უნდა ჰქონდეს. მეორე კარი ამ ნაგებობას ქრისტიანობიდან შემორჩა.

მეტად საინტერესო ექსპონატებით მოწონება დაიმსახურა მუზეუმმა.

გადავიღეთ ფოტოები და ავჩქარდით ადიგენისკენ. ავტოსადგურიდან ადიგენის მიმართულებით 1 საათში უნდა გასულიყო მიკროავტობუსი. მძღოლმა გვითხრა, რომ შეგვეძინა ბილეთები და ადრე გავიდოდით. ჩვენც დავუჯერეთ პატიოსან კაცს. შევიძინეთ ბილეთები... შემდეგ ერთი საათი, ანუ გრაფიკით გასვლამდე ველოდეთ ჩვენს პატიოსან კაცს. მიზეზი ის იყო, რომ ერთი კაცი უნდა მოსულიყო, ჩანთა დაეტოვებინა ვითომ წინასწარ, თუმცა ეს ვირტუალური კაცი მაინც არ გამოჩნდა და ბოლოს დავიძარით. ავყევით ფოცხოვის ნაპირებს აღმა. ცოტა ხანში ფოცხოვისწყალმა თურქეთისკენ „გადაუხვია“, ჩვენ კი ქვაბლიანის ხეობას ავყევით.

ადიგენში ჩასულებმა პოლიციის განყოფილებაში მოვითხოვეთ მისვლა. თითქოს შეცბა ჩვენი მძღოლი, მაგრამ განუმარტეთ ინსტრუქციის შესაბამისად რომ ვმოქმედებდით.

პოლიციის განყოფილებაში მორიგემ შეატყობინა ნოდარიჩს, რომ თბილისიდან ტურისტული ჯგუფი პროგრამის ფარგლებში მოძრაობდა გოდერძის უღელტეხილის მიმართულებით. როგორც ჩანს, ნოდარიჩმა განკარგულება გასცა მთელი ყურადღებით მოკიდებოდნენ ტურისტებს ქვეშევრდომები. მართლაც, მეტად თბილად და მზრუნველობით მოგვეკიდნენ პოლიციელები. კონსულტაცია გაგვიწიეს კარვების გასაშლელი ადგილის შერჩევაზე. ტელეფონის ნომრები გავცვალეთ. მერე კი ორჯერ დაგვხედეს ღამე, ხომ არაფერი გიჭირთო. მოკლედ, მართლა კარგი ყოფილა შეგრძნება, როცა „ ჩვენ გვიცავს ჩვენი პოლიცია“.

ჩვენი მიკროავტობუსის მძღოლმა, როგორს შეთანხმებული ვიყავით, მცირე დანამატის ხარჯზე ზარმამდე წაგვამანძილა. მონასტერთან ჩამოვბარგდით. უკვე ცა იქუფრებოდა და მსხვილი წვეთები აქა იქ მიწას ასკდებოდა. სასწრაფოდ შეგვიფარეს მონასტრის ბერებმა. ის- ის იყო კელიების აივანს შევაფარეთ თავი, რომ კოკისპირულად დასცხო წვიმამ. მერე სეტყვაში გადაიზარდა. მნათე იყო ბიჭი, თავსხმაში სამრეკლოზე ავიდა. გაისმა ზარების რეკვა. ბასამ გაგვანათლა: საუფლო დღესასწაულებზე რეკავენო ასე. როგორც მოგვიანებით დააზუსტა, ამ მონასტერში ძლიერი წვიმისა და სეტყვის დროს ასე რეკავენ თურმე.

აივანი ვიწრო იყო და აქაც გვწვდებოდა წვიმა და სეტყვა. ბერები სატრაპეზოში შეგვიძღვნენ. სატრაპეზოდან კარი დიდ დარბაზში გადიოდა, რომელიც მაგიდებითა და სკამებით იყო გაწყობილი. იგი პირდაპირ გოდერძის უღელტეხილის მხარეს იყო მიქცეული და შესანიშნავად ჩანდა ჩვენი ხვალინდელი გზა.

ვიტრაპეზეთ. ამასობაში გადაიღო წვიმამ.

ბერებს ცემენტი მოუტანიათ, მანქანას ცლიდნენ. ჩვენი ბიჭები მიეშველნენ, უცებ გადმოაცლევინეს. დაგვლოცეს, ჩვენს ერთ-ერთ წევრს ყელსაბამი ჯვარი აჩუქეს.

ეკლესიაში შევედით. მოვილოცეთ. რამდენიმე ხანი დავყავით ეკლესიის ეზოში. შემდეგ ავიკიდეთ ჩვენი ტვირთი და დავეშვით თავდაღმართზე მდინარე ძინძეს ხეობისკენ. ძინძე ჩვენებს არ გაეგონათ. რუკაზე ჩვენს მიერ მოძიებული მასალებიდან ვიცოდით ტოპონიმი ძინძისი. შემდეგ დავაზუსტეთ და შევთანხმდით: ამ მდინარეს ერქვას ძინძე. ძინძე ქვაბლიანის მარჯვენა შენაკადია. წყალი რბილია. სასიამოვნო საბანაო. ვიჭყუმპალავეთ. კარავი მდინარის ნაპირიდან ოდნავ მოშორებით, შემაღლებულ ადგილზე გავშალეთ. ადგილი ძალზე ლამაზი და მოხერხებული იყო ბანაკისთვის. ეტყობა, რომ ამ ადგილით ხშირად სარგებლობენ მოქეიფენი. ამაზე უკვე ნარჩენები მიგვითითებს. შეძლებისდაგვარად მოვასუფთავეთ, მაგრამ პლასმასებისა და პოლიეთილენის ჭურჭლების ნაწილი მიწის ქვეშ იყო მოყოლილი.

 ღამე კარგა ხანს კოცონთან ვისხედით. ყოველი გამვლელი მაქანა მოკლე ხმოვანი სიგნალით გვესალმებოდა. მანქანები აქ ინტენსიურად მოძრაობენ ძირითადად სატვირთო(ნიკო კეცხოველის დროს ალბათ იშვიათი იქნებოდა ამ გზაზე ავტომობილი). ხულოსა და ადიგენის რაიონის მოსახლეობას, პირდაპირი გაგებით, გაცხოველებული კავშირი ჰქონიათ ერთმანეთთან (რაშიც მერე დავრწმუნდებით). ერთმა BMW-ს მარკის მანქანამ ჩაგვიარა ბანაკთან, გააჩერა, მოგვასალმა. აქაურები ვართო, შინ დაგვპატიჟა. ეტყობოდათ, გვარიანად იყვნენ ნასვამი. ამაღამ თუ აქ რჩებითო, უსათუოდ ამოვალთო და დასალევს ამოვიტანთო. ...გადაგვაგდეს.

ვიმუსაიფეთ. ზარზმაზე რამაზი გვიყვებოდა. დღეს მისი ჯერი იყო.(წინასწარ ჰქონდა მასალა მომზადებული). ერთხმად, ზარზმის შთაბეჭდილება დომინირებდა.

ღამე ვარსკვლავებით მოჭედილ ცას შევყურებდით. სულხანი, როგორც ყოველთვის, თავის თბილ საძილე ტომარაში მოკალათდა და ღია ცის ქვეშ დაბინავდა. სხვებს კარავში გვეძინა.

აქ დამთავრდა დღე პირველი. ძილი ნების.

**დღე მეორე**

დილით, როგორც უკვე მოვიხსენიეთ, ჩვენი ნაცნობი პოლიციელები დაგვადგნენ პიკაპით. მოგვიკითხეს კეთილი მგზავრობა გვისურვეს და დაგვშორდნენ.

სამი კარვიდან ერთი სველი იყო. ორი მშრალი. ის ერთი მდინარესთან უფრო ახლო იყო და მდინარიდან მონაბერი ჰაერი პირდაპირ ურტყამდა. მალევე გაშრა კარვები და გამოვაცხადეთ „ ბანაკის ევაკუაცია“.

ფეხით ავუყევით აღმართს. ბუნება არნახულად ლამაზია. ჩანჩქერამდე 5-6 კმ-ია. ტვირთი მსუბუქი არ არის, ყოველ შემთხვევაში, დამწყებთათვის.

ჩანჩქერზე მოვგრილდებით და შემხვედრი ავტომობილით გავაგრძელებთ გზას გოდერძის უღელტეხილამდე.

მართლაც, მოვგრილდით. ჩანჩქერი ცივი იყო. გავემზადეთ გასამგზავრებლად და ...მოდის მანქანა, რომ ინატრებ, ისეთი: ფორდის მარკის სატვირთო ავტომანქანა ღია ძარით. რა სჯობს ახლა ამ მანქანის ღია ძარიდან ბუნების თვალიერებას. გააჩერა დალოცვილმა. აცვივდნენ ჩვენი ბიჭები ძარაზე. გოგონებს სალონში დაუთმეს საპატიო ადგილი, რაზეც ამ უკანასკნელებმა უარი განაცხადეს; ჩვენც ძარაზე გვინდაო. სარკმლიდან ვერ ვუყურებთო ამ საოცარ ბუნებას. აუსრულეს წადილი. ხოლო მე, წინ გაჭრილი(ფოტოსურათის გადასაღებად) ცოტა შორიდან ვუყურებ მოვლენებს.

ძარაზე აღფრთოვანებული ჩემი მეგობრები არიან და ამგვარად, საერთო სიხარულით ანთებული მანქანა მომიახლოვდა. შეაჩერა, ავედი...მანქანის ძარის იატაკი საქონლის ფუნით არის დაფარული დაახლოებით 5 სმ-ზე, თანაბრად. ერთი სათადარიგო თვალი დევს შუაში და ზედ ჩვენი ზურგჩანთებია დალაგებული. ხოლო ჩვენი ტურისტები საგანგებოდ სალაშქროდ ნაყიდი ახალთახალი ბოტასებით მყარად ჩამდგარ ამ ფუნაში, მათ შორის, ის გოგონებიც, წეღან სალონში საპატიო ადგილი რომ დაიწუნეს. აღფრთოვანება ძალზე დიდია. ყველა ან მაღლა იყურება, ან ძირს ხეობას ჩაჰყურებს. ირგვლივ აშოლტილი ნაძვებია. დაბლა ჩვენი, უკვე მშობლიური, მდინარე ძინძე. საოცარი შეგრძნებაა. ვიღას ახსოვს რაში უდგას ფეხი. ასე ავედით უღელტეხილის უმაღლეს წერტილამდე.

წარწერა გვამცნობს: ზღვის დონიდან 2025 მ.

ჩამოვცალეთ ფუნაში ამოვლებული ტვირთი. მოვწესრიგდით, გავსუფთავდით, გასარეცხი გავრეცხეთ, დასაბანი დავიბანეთ, განვახლდით.

დავემშვიდობეთ მძღოლს, რომელსაც თურმე საქონელი ჩაუყვანია ამ მანქანით ადიგენში და უკან ბრუნდებოდა „ცარიელი“.

რაკი უღელტეხილამდე გაგვიმართლა და ეს გზა მოკლე დროში ამოვიარეთ, გეზი მწვანე ტბისკენ ავიღეთ. ტბამდე 10 კილომეტრია. გზა უღელტეხილიდან ჩრდილოეთით იაილებზე გადის. ჩვენ უკვე ვიცით იაილი. აჭარლების ზაფხულის საცხოვრისი. ძალზე ლამაზი სანახავია ფერდობებზე შეფენილი ხის სახლები. გზა აღმართებს მიუყვება. ტვირთის ტარებას მიუჩვეველი ყმაწვილები იხტიბარს არ იტეხენ, თუმცა შუაგზას მიღწეულები უარს არ ამბობენ ერთი დანჯღრეული ვილისის შემოთავაზებაზე და გზის მეორე ნახევარს „კომფორტულად „ მგზავრობენ. ხოლო ჩვენ- ბასამ, ლუკამ, გიორგიმ, ილიამ და მე ბოლომდე პატიოსნად გავლიეთ ჩვენი სავალი გზა. საოცარი წყაროს წყლები ვსვით, ალაგ მოკლეზე მოვჭერით გზა. გადავიარეთ მინდვრები. ერთ-ერთ მინდორზე მახლობელი იაილების მაცხოვრებელ , ასე, 10-11 წლის ბავშვებს მოეყარათ თავი და ფეხბურთს თამაშობდნენ. პატარა გოგონებიც ბიჭებს ტოლს არ უდებდნენ. ჩვენი ბიჭების მიახლოებისას გარს შემოეხვივნენ. ფეხბურთი გვეთამაშეთო, უთხრეს და მიეცა ასპარეზი „ლაშარელთა“ ოთხკაციან გუნდს. ბოლოს, როგორც ყოველ მეგობრულ შეხვედრას სჩვევია, ყველა დარჩა გამარჯვებული. ხვალ, როცა გამოივლით, ჩვენ აქ დაგხვდებით და კიდევ ვითამაშოთო, დაადევნეს სიტყვა მოლაშქრეებს.

ორი, ცოტათი უმცროსები, ხის გათლილი სამთვლიანი ველოსიპედით ერთობოდა. აიტანდნენ ფერდობის წვერამდე ამ ველოსიპედს და დაეშვებოდნენ იქიდან. მათი ტრასის სიგრძე იქნებოდა ასე, 150-200 მეტრი.

როგორც ჩვენი ბიჭები აღიარებენ, ძალზე კონტაქტური და თბილი ბავშვები არიან.

...ცოტაც და გამოჩნდა მართლაც მწვანე ტბა. ამ სილამაზის აღწერას ფოტოსურათებს მივანდობთ.

ადრე მისულ მეგობრებს ბანაკი გაეშალათ. წვიმამაც არ დააყოვნა. საბედნიეროდ ტბის ნაპირზე კეთილ ადამიანებს ხის აივნიანი ქოხის მსგავსი, ჩვენში კოტეჯებს რომ ეძახიან, აეგოთ. წარწერაც გაეკეთებინათ კარებზე: ისევ თქვენ დაგჭირდებათ და გაურთხილდითო. შესანიშნავი თავშესაფარი იყო. წვიმამ მალევე გადაიღო.

 **მწვანე ტბა.**

სიმაღლე 2100მ ზღვის დონიდან. წყალი ძალზე ცივია. უღელტეხილთან პოლიციის თანამშრომელი - სულხანი გვაფრთხილებს: უბედური შემთხვევა მოხდაო. დასიცხულს ცივ წყალში სუნთქვა შეეკრა თურმე.

ეს ტბა ერთი, ყინულივით ცივი ნაკადულით საზრდოობს. ეს ნაკადული ჩხრიალით ეშვება ქვებსა და ლოდებს შორის, შემდეგ ამ ლოდებში იკარგება და მალულად ჩაედინება მწვანე ტბაში. წყალი იმ ნაპირთან, სადაც ეს ნაკადული ჩაედინება, მეტად ცივია. მოპირდაპირე ნაპირზე შედარებით რბილი წყალია. ქვაბი, რომელშიც მწვანე ტბაა ჩამდგარი, შემაღლებულზეა. ამიტომ მიმდებარე ფერდობებიდან ნაკადულები იღებენ სათავეს და ირგვლივ პატარა ტბებს ქმნიან. ამ ტბებიდან გამომდინარე წყლები აჭარისყალში იყრიან თავს. მთელი ეს სისტემა მეტად საინტერესოა.

**დღე მესამე:**

გზას მწვანე ტბიდან გოდერძის უღელტეხილისკენ ფეხით გავდივართ. იაილები სიცოცხლით არის სავსე. ბავშვების ჟრიამული სასიამოვნო განწყობას გვიქმნის. ერთ-ერთი იაილის წინ ორი დროული მამაკაცი შეშას ჩეხავს. გამოველაპარაკეთ. ბიჭიკო მგელაძე ვარო. გვარი რომ არ შეგვშლოდა დაგვიზუსტა - ვოლკოვიო. შეგვიპატიჟა შინ. ექვსი დღეა ამოვედი და ჯერ არ ვარ მოწყობილი, რათა პატივი გცეთო. ხის კიბეებით ავედით მეორე სართულზე. ერთ პატარა ოთახში ხაჭოთი სავსე მარლის პარკი იყო ჩამოკიდებული. დიდი, ემალირებული ქვაბები არაჟნით და ყველით იყო სავსე. სურათები გადავიღეთ, ბატონ ბიჭიკოს მადლობა გადავუხადეთ და ვემშვიდობებით. აგვისტოს პირველ შაბათ-კვირას ამოდითო, დაგვპატიჟა. სახალხო ზეიმი იმართება თურმე(შუამთობა), უკვე გზაზე გადმოსულებს დაგვიძახა: ყველაზე ცივი წყარო ჩემი სახლის წინ არის და ადვილად მომაგნებთო. წარმოვიდგინეთ ამ ადამიანის სიხარული, მართლაც რომ ჩავიდეთ სტუმრად.

**დღე მესამე:**

გზას მწვანე ტბიდან გოდერძის უღელტეხილისკენ ფეხით გავდივართ. იაილები სიცოცხლით არის სავსე. ბავშვების ჟრიამული სასიამოვნო განწყობას გვიქმნის. ერთ-ერთი იაილის წინ ორი დროული მამაკაცი შეშას ჩეხავს. გამოველაპარაკეთ. ბიჭიკო მგელაძე ვარო. გვარი რომ არ შეგვშლოდა დაგვიზუსტა - ვოლკოვიო. შეგვიპატიჟა შინ. ექვსი დღეა ამოვედი და ჯერ არ ვარ მოწყობილი, რათა პატივი გცეთო. ხის კიბეებით ავედით მეორე სართულზე. ერთ პატარა ოთახში ხაჭოთი სავსე მარლის პარკი იყო ჩამოკიდებული. დიდი, ემალირებული ქვაბები არაჟნით და ყველით იყო სავსე. სურათები გადავიღეთ, ბატონ ბიჭიკოს მადლობა გადავუხადეთ და ვემშვიდობებით. აგვისტოს პირველ შაბათ-კვირას ამოდითო, დაგვპატიჟა. სახალხო ზეიმი იმართება თურმე(შუამთობა), უკვე გზაზე გადმოსულებს დაგვიძახა: ყველაზე ცივი წყარო ჩემი სახლის წინ არის და ადვილად მომაგნებთო. წარმოვიდგინეთ ამ ადამიანის სიხარული, მართლაც რომ ჩავიდეთ სტუმრად.

უღელტეხილიდან ხიხანის ციხისკენ

 მცირეხნიანი მოსვენების შემდეგ უნდა გადაგვეწყვიტა როგორ მიგვეღწია სხალთის ხეობამდე. ამინდი ირეოდა, დიდი შავი ღრუბლები დევებივით მოიწევდნენ უღელტეხილისაკენ... წინ გრძელი და რთული გზა გვქონდა გასავლელი ფეხით, რაც შეუძლებელი იქნებოდა წვიმის დაწყების შემთხვევაში. ვნახეთ ახალგაზრდა ბიჭი- აგული, რომელსაც ხაზის ტრანსპორტი ჰყავდა. მოველაპარაკეთ და შევუთანხმდით, რომ სხალთის ხეობამდე მიგვიყვანდა...

 დავიძარით ხეობის მიმართულებით... ულამაზესი, უზარმაზარი იალაღები გვქონდა გასავლელი. ვიწრო და უსწორმასწორო გზა, რომელიც მარჯვენა მხარეს ხევით მთავრდებოდა, საცალფეხო ბილიკს უფრო მოგაგონებდათ, ვიდრე სატრანსპორტო გზას. იმდენად ვიწრო იყო, ერთი მანქანაც ძლივს ეტეოდა... იმ გზაზე უსაფრთხოდ და მშვიდობით სიარული ნამდვილი ღვთის წყალობა იყო, რადგან პატარა ჩანჩქერები და დიდი ღრმულები გვხვდებოდა, რომლებზეც სასწაულის ძალით გადავდიოდით. გზების სირთულის გამო ტრანსპორტიდან ჩამოსვლა მოგვიხდა, ნელა და დაკვირვებით ვდგამდით წინ თითოეულ ნაბიჯს, რადგან ერთი აცდენილი ფეხი შესაძლოა საბედისწერო აღმოჩენილიყო... რამდენიმე წამის წინ გადაშლილი ულამაზესი ხედები ნისლში შთაინთქმებოდა, თითქოს თავს გვანატრებსო და ცოტა ხანში კვლავ გამოჩნდებოდა. ფეხით მივუყვებოდით იალაღებს ხან ნაცრისფერ ნისლში გახვეულები, ხანაც ულამაზესი ბუნებით გარშემორტყმულნი და სიამაყით ვივსებოდით, რომ ეს საქართველოა, რომ ქართველები ვართ... ვგრძნობდით მიწასთან სიახლოვეს, ღრმად ვსუნთქავდით ჯანსაღ, ჟანგბადით გაჯერებულ ჰაერს და ძალა გვემატებოდა გვევლო წინ ყველა დაბრკოლების მიუხედავად... უცებ გაიფანტა ნისლი და თვალწინ საოცრება გადაგვეშალა- სხალთის ხეობის დასაწყისში არსებული სოფელი თეთრობი... ვარსკვლავებით მოჭედილ ცას ჰგავდა იაილებით მოფენილი მთის ფერდობები. ერთი შეხედვით ისეთი სუსტი და უცნაური შესახედი იყო საზაფხულო სახლები, რომ იფიქრებდი სულის შებერვაც საკმარისია მათ დასაშლელადო. თითქოს უსიცოცხლო და იდუმალებით მოცულ სოფელში საოცარი ქართული ტრადიციები დაგვხვდა. უკვე ბინდდებოდა, ხიხაძირამდე შორი იყო, სახიფათო გზები კიდევ უფრო გვირთულებდა საქმეს... აგულიმ და მანუჩარმა, რომლებიც მეგზურობას გვიწევდნენ მთელი გულითა და სიხარულით შემოგვთავაზეს თეთრობში ღამის გათენება...

არნახული მასპინძლობა გაგვიწიეს... ტრადიციული კერძებით გაგვიმასპინძლდნენ (კაიმაღი, ბორანო, ჩეჩილი ყველი) და გვთხოვეს კარვები არ დაგვეცა, იმის მიუხედავად, რომ მთის წვერზე შესანიშნავი ადგილი იყო დასაბანაკებლად... მათთვის დიდი პატივი იყო სტუმრების მიღება, გარეთ (კარვებში) დაძინება კი სოფლის და კონკრეტულად მასპინძელი ოჯახის სირცხვილი იქნებოდა. თეთრობის მკვიდრები მუსლიმი ქართველები არიან. გემრიელი ვახშმის მიუხედავად დაძაბულობის ელემენტი შეინიშნებოდა სუფრის თითოეულ წევრში, გვეშინოდა უნებურად წამოცდენილი სიტყვით (სადღეგრძელოებით) უხეშად არ შევხებოდით მათ რელიგიას, ამიტომ სუფრას ოჯახის მთავარი წაუძღვა...

უკვე ღამდებოდა, მუსლიმი ქართველები საღამოს ლოცვებისთვის ემზადებოდნენ... მეჩეთისკენ დავიძარით... სალოცავი ერთ-ერთი მთის წვერზე იყო. მუსლიმანური წესების დაცვით შევედით შენობაში და მალე მოლას ხმაც გაისმა. მოკრძალებით დავტოვეთ მეჩეთი საფუძვლიანი დათვალიერების შემდეგ და გავეშურეთ მასპინძელ ოჯახში. გარეთ საკმაოდ ციოდა, იაილში კი შეშის ღუმელი გიზგიზებდა და ჩვენთვის - საპატიო სტუმრებისთვის მოცვის ჩაი მზადდებოდა. მასპინძელთან დიდხნიანი თბილი საუბრის შემდეგ ჩვენთვის განკუთვნილ ოთახებში გადავნაწილდით, რათა მომდევნო დღეს რთული გზისთვის ენერგია აღგვედგინა. მყუდრო და თბილ იაილში მალევე მივეცით ღრმა ძილს...

**დღე მეოთხე:**

**სოფელი თხინვალა:**

 თხინვალა პირველივე სოფელია სხალთის ხეობაში, თეთრობიდან გადმოსულს გზად რომ შეგხვდება. ეს არ არის იაილები. აქ მოსახლეობა ზამთარ-ზაფხულ ცხოვრობს. იგი მთის ფერდობზეა გაშენებული. ფერდობს გადაღმა ტბები ყოფილა, ცივი, როგორც ყველა ტბა ამ მხარეში. ადრე, კომუნისტების დროს, კალმახი ყოფილა ერთ-ერთ მათგანში, საკმაოდ დიდი ზომის. გვიყვება ბატონი დავით ქამადაძე, 67 წლის თხინვალელი მკვიდრი. სამხედროები თევზაობდნენ თურმე. ბოლო დროს აფეთქებები დაუწყიათ და ამომწყდარა კალმახი. ახლახანს ჩვენ ჩავუშვითო ლიფსიტები, მაგრამ პატარები არიანო ჯერ.

ხიხანის ძირში კიდევ არისო ტბა. ზაფხულობით დიდი ფოთლებით იფარება. ჩამოდიან დათვები და თევზაობენ ტბაში. გაგვახსენდა ნიკო კეცხოველის წიგნში “მეცხრე მთაც გადავიარეთ“ მომაკვდავი ტბებია ნახსენები(გვ.8)

 მომაკვდავი ტბა – ტბის სიცოცხლე ოთხ ნაწილად გაიყოფა: ახალგაზრდობა, როცა მის ნაპირზე. მცენარენი არ არიან, ნაპირი შეჭრილ-შემოჭრილია; დავაჟკაცება – ნაპირი მომრგვალებულია, აქა-იქ ჩნდება ჭაობის მცენარეები (ლაქაში, ლელი, ჭილი); სიბერე – როდესაც ტბის სარკე შემცირებულია და ტბის ზედაპირის 2/3 ჭაობის მცენარეებს უჭირავს; ტბის სიკვდილი – ტბის სარკე – არა ჩანს, მთლიანად დაფარულია ჭაობის მცენარეებით-ჭილით, ისლით, ლისით, ლაქაშით და მისთანათი.

 ალბათ ეს ამ კატეგორიის ტბებს მიეკუთვნება. თუმცა ჩვენ მარშრუტში მისი მონახულება არ შედიოდა, უინტერესო არ იქნებოდა მისი ნახვა.

ბატონი დავითი გვიყვება, რომ მისი უბანი ამ ფერდობზეა და ზემოთ მდებარე ტბების გამო მიწისქვეშა წყლები საფრთხეს უქმნიანო ფერდობს. გეოლოგები ყოფილან ჩამოსული და ბოლო დასკვნები შედარებით დამამშვიდებელიაო, რადგან ეს მიწისქვეშა წყლები გვერდს უქცევს თურმე ფერდობს.

სოფელში 160 -მდე კომლი ყოფილა უწინ. ეს ალბათ ნიკო კეცხოველის მოგზაურობის პერიოდს ემთხვევა. ამჟამად 64 კომლი დავრჩითო . “წევიდა ხალხი“ - ამბობს ბატონი დავითი.

ვაზის ჯიშებზე ვკითხეთ ბატონ დავითს. დღეს ღვინო ბარიდან ამოაქვთო. იშვიათად აქა- იქ თუ მოყავთო ჩხავერი.

ნეკერიც მოვიკითხეთ, ნიკო კეცხოველის წიგნში რომ არის აღწერილი. ახლა აღარ ამზადებენ თურმე. კომუნისტების დროს ფერმები იყოო და მთელი სათიბებიდან თივა ფერმებს მიჰქონდათო. ამიტომ კერძო სექტორს თივა არ ჰყოფნიდა და ნეკერს ამზადებდნენო. ახლა ფერმები აღარ არის და სათიბი რამდენიც გინდა იმდენიაო.

 აქ ყველა კარგად იცნობს და უდიდეს პატივს სცემენ ოსმალთა წინააღმდეგ მებრძოლ სელიმ ხიმშიაშვილს.

(**სელიმ-ფაშა** (*ხიმშიაშვილი*), ახალციხის ფაშა [1803](https://ka.wikipedia.org/wiki/1803)-[1815](https://ka.wikipedia.org/wiki/1815); XVIII საუკუნის 90-იანი წლების დასაწყისში ვიდრე ფაშა გახდებოდა, იყო ზემო აჭარის სანჯაყ-ბეგი.[1809](https://ka.wikipedia.org/wiki/1809) ივნისში ტახტი [შერიფ-ფაშამ](https://ka.wikipedia.org/w/index.php?title=%E1%83%A8%E1%83%94%E1%83%A0%E1%83%98%E1%83%A4-%E1%83%A4%E1%83%90%E1%83%A8%E1%83%90&action=edit&redlink=1) წაართვა, მაგრამ [1812](https://ka.wikipedia.org/wiki/1812) უკან დაიბრუნა. სელიმ-ფაშა უპირისპირდებოდა [თურქეთის](https://ka.wikipedia.org/wiki/%E1%83%97%E1%83%A3%E1%83%A0%E1%83%A5%E1%83%94%E1%83%97%E1%83%98) ცენტრალურ ხელისუფლებას, იბრძოდა საფაშოს გამოყოფისათვის. თურქეთის ხელისუფლებამ ურჩი სელიმ-ფაშას დასასჯელად 15-ათასიანი ლაშქარი გაგზავნა. ხიხანის ციხეში ([აჭარა](https://ka.wikipedia.org/wiki/%E1%83%90%E1%83%AD%E1%83%90%E1%83%A0%E1%83%90)) ჩაკეტილი სელიმ-ფაშა დამარცხდა და მას თავი მოჰკვეთეს.(თავისუფალი ქართულენოვანი ენციკლოპედია ვიკიპედიიდან).

„მე მჭრით თავს, მაგრამ გეტყვით, რომ გურჯისტანი ოსმალეთს არ შერჩება, ამ ხსოვნას ჩემს შვილებს დავუტოვებ..."

ეს სიტყვები სელიმ ხიმშიაშვილს ეკუთვნის და აქ თითქმის ყველამ ზეპირად იცის ეს.

ხიხანის ციხესთან ყოველწლიურად იმართება სელიმობა-სახალხო დღესასწაული, სადაც ხალხთან ერთად მონაწილეობენ ადგილობრივი და ცენტრალური ხელისუფლების წარმომადგენლები. 3 ივნისი სელიმ ხიმშიაშვილის თავის კვეთის დღეა.

დავმძიმდით.

...ბატონ დავითთან გადავიღეთ სამახსოვრო ფოტოები. მადლობა გადავუხადეთ და ...წინ ხიხანის ციხეა.

**ხიხანის ციხე**

1638 მ ზღვის დონიდან. მას ხირხათისწყალი ჩამოუდის.

ხიხანის ციხის აშენების ზუსტი თარიღი უცნობია, თუმცა მეცნიერთა უმეტესობა ფიქრობს, რომ ის X-XIII საუკუნეებშია აშენებული. ამას ადასტურებს ის ფაქტიც, რომ ისტორიული დოკუმენტებში ხიხანის ციხის მშენებლობის დასრულებაში დიდი ადგილი უკავია [აბუსერისძე ტბელის](https://ka.wikipedia.org/wiki/%E1%83%A2%E1%83%91%E1%83%94%E1%83%9A%E1%83%98_%E1%83%90%E1%83%91%E1%83%A3%E1%83%A1%E1%83%94%E1%83%A0%E1%83%98%E1%83%A1%E1%83%AB%E1%83%94) მეუღლეს ბაგულას, ასევე ხალხში არსებული ლეგენდები, რომლებიც ხიხანის ციხის აგებას თამარ მეფეს მიაწერენ.

XI-XVI საუკუნეებში ხიხანის ციხე [აჭარის](https://ka.wikipedia.org/wiki/%E1%83%90%E1%83%AD%E1%83%90%E1%83%A0%E1%83%90) ერისთავთერისთავ [აბუსერისძეთა](https://ka.wikipedia.org/wiki/%E1%83%90%E1%83%91%E1%83%A3%E1%83%A1%E1%83%94%E1%83%A0%E1%83%98%E1%83%A1%E1%83%AB%E1%83%94%E1%83%9C%E1%83%98) მთავარ რეზიდენცია იყო. შემდგომში მას [ოსმალები](https://ka.wikipedia.org/wiki/%E1%83%9D%E1%83%A1%E1%83%9B%E1%83%90%E1%83%9A%E1%83%94%E1%83%97%E1%83%98%E1%83%A1_%E1%83%98%E1%83%9B%E1%83%9E%E1%83%94%E1%83%A0%E1%83%98%E1%83%90) დაეუფლნენ. 1815 წელს ხიხანის ციხეში იყო გამაგრებული ოსმალთა წინააღმდეგ მებრძოლი [სელიმ ხიმშიაშვილი](https://ka.wikipedia.org/w/index.php?title=%E1%83%A1%E1%83%94%E1%83%9A%E1%83%98%E1%83%9B_%E1%83%AE%E1%83%98%E1%83%9B%E1%83%A8%E1%83%98%E1%83%90%E1%83%A8%E1%83%95%E1%83%98%E1%83%9A%E1%83%98&action=edit&redlink=1).

|  |
| --- |
| სელიმ-ბეგ ხიმშიაშვილმა ისარგებლა ახალციხის ფაშის შერიფ-ბეგის პოლიტიკურად მარეობით ფაშობა წაართვა, ბოლოს ისე გათამდა რომ სულთანს ურჩობაც კი შეჰკადრა. განრისხებულმა სულთანმა წაართვა ფაშობა და სიკვდილი მიუსაჯა. 1815 წელს გამოგზავნა მაჰმუდ-ფაშა მისი სიკვდილით დასასჯელად. ეს რომ სელიმმა გაიგო 400 კაცი შეიყვანა ხირხათის ციხეში, თან ერთი წლის სამყოფი საგზალიც შეიტანა და კარები შეიკეტა, მაჰმუდ-ფაშამ 12000 კაცისაგან შემდგარი ჯარი მიაყენა ხირხათის ციხეს და მის ძირში დაბანკდა. ორი თვის განმავლობაში იმის ცდაში იყო როგორმე ხელში ჩაეგდო სელიმ-ბეგი, მაგრამ ციხეს ვერასგზით მიუდგა. ამასობაში სელიმმა სულთანს კაცი გაუგზავნა: "შენთან მოვიდე, ყველაფერი მოგახსენო და თუ მტყუანი ვიყო მაშინვე მომკალიო". მაგრამ სანამ სულთანის პასუხი მოვიდოდა სელიმის საუბედუროდ ციხე შიგნიდან გატყდა. მის ბაირაღთარს ვერცხლის მოყვარეობამ სძლია, მაჰმუდის მიერ მოსყიდული იქნა და ციხის კარების გასაღები მისცა... სელიმი ციხიდან გამოიყვანეს და სანამ თავს მოჰკვეთდნენ სამი დღე-ღამე არ აძინეს, რომ თავის მოკვეთისას ტანჯვა არ ეგრძნო.. ბოლოს ნახეს ერთი არტანუჯელი სომეხი , მისცეს ათი ოქრო და იმანც მოჰკვეთა თავი სოფელ ბაკოს ზემოთ, სწორედ იმ ადგილას რომელსაც "სერი-ყანა" ჰქვიან. მერე ეს სომეხი სელიმის შვილს უნახავს და მოუკლავს. ამ აჭარელი გმირის სიკვდილის შემდეგ 2 სთ.-ც არ გასულიყო რომ სულთნის ფირმანიც მოსულა: " თუ დაიჭირეთ სელიმი ცოცხალი მომგვარეო ". მაჰმუდ-ფაშამ ამის მაგიერ სელიმის თავი, სულთანს ჩაუტანა სტამბოლში, როგორც ტროფეი. სულთანს ძალიან ეწყინა და ჰკითხა: '" ფირმანი რა უყავიო". სიკვდილის შემდეგ მოვიდაო \_ რაკი ასეთი კაცის დაფასება არ გცოდნია და არ დაგნანია, აღარც მე მეცოდებიო". და ბრძანა მისთვის თავი მოეკვეთათ. სელიმის თავი სტამბოლშია დაკრძალული და ქების წარწერაც აქვს მის საფლავის ქვასაო"“ |
| ([თედო სახოკია](https://ka.wikipedia.org/wiki/%E1%83%97%E1%83%94%E1%83%93%E1%83%9D_%E1%83%A1%E1%83%90%E1%83%AE%E1%83%9D%E1%83%99%E1%83%98%E1%83%90)) |  |

სულ რაღაც 1400 მ გვაქვს სავალი ხიხანის ციხის წვერამდე. ბილიკი საცალფეხოა, ციცაბო, დახვეული. ფეხის მოკიდება ხანდახან ჭირს. მოსახვევი - მკვეთრი. ფეხი თუ ფრთხილად არ დაადგი, ქვიანი მიწა იშლება და ქვათაცვენაც შეიძლება გამოიწვიოს. ასეთი ხარისხის სირთულეს არ მოველოდით. თუმცა ამ სირთულეს ჩვენში არ გაუნელებია ასვლის წყურვილი. შევებით „ლაშარელები“ დაუცველ ხიხანის ციხეს. გაჭირდა აღება. ბოლოს დავიპყარით. მეტისმეტი ემოციის გამო, ეს უკვე მეორედ, ვდუმდებით და ისევ ფოტოსურათებს ვუთმობთ სიტყვას.

დაშვებაც არ იყო ადვილი. ილია გვეუბნება: მე აქედან ჩამსვლელი არ ვარ, ვერტმფრენი გამოიძახეთო.

ვერტმფრენის გარეშე დავეშვით.

ვაგრძელებთ გზას ხეობის გასწვრივ სხალთის მონასტრისკენ.

მონასტრამდე გვიან მივაღწიეთ. დაკეტილი დაგვხვდა. დავათვალიერეთ, გარს შემოვუარეთ. შემდეგ დავეშვით დინების მიმართულებით.

გზად გავიარეთ მემორიალი იქ, სადაც ადრე სოფელი წაბლანა ყოფილა. 1989 წელს ჩამოწოლილი მეწყერის შედეგად რომ ჩაიმარხა. შემზარავი იყო იმ ტრაგედიის სურათის აღდგენა წარმოსახვაში.

მალე აჭარისწყლის ხეობას შევუერთდით. გამოჩნდა თამარის ხიდი. ასეთი ტიპის ხიდი ქართლშიც(რკონში) გვინახავს ჯგუფის ზოგიერთ წევრს. როგორც სურათიდან ვარკვევთ, სწორედ ფურტიოს ხიდზე ვდგევართ, რომლის ფოტოსურათიც ნიკო კეცხოველის წიგნშია დაბეჭდილი. მარტო აჭარაში 17 ქვის ხიდია, ვკითხულობთ ამავე წყაროში.

ჩვენი მარშრუტი ხულოსკენ მიემართება(აქაც თანვხვდებით ნიკო კეცხოველის ჯგუფის მარშრუტს. გვ.46).

ხულოში უკვე გვიანია. 6 სთ შესრულდა. ავტოსადგური 5 წუთის დაკეტილია. ბათუმისკენ ტრანსპორტი არ ჩანს. გამგეობის შენობას მივადექით. იმსიგრძის კიბეები ავიარეთ, ხიხანის ციხე გაგვახსენდა. გამგეობასაც სამუშაო საათები დაემთავრებინა. გამგებლის მოადგილე, ბატონი თამაზი ჯერ კიდევ ადგილზე იყო. გავეცანით და გავაცანით ჩვენი პრობლემა. სატელეფონო ზარები და სრული მხარდაჭერა. პრობლემა მოგვარებულია. მიკროავტობუსი, „ჩარტერული რეისი ბათუმში“ დანიშნულია. პროცედურული საკითხების მოგვარებამდე გვაქვს დრო. უღრმესი პატივისცემითა და მადლობით ვემშვიდობებით ბატონ თამაზს და ვასწრებთ საბაგირო გზით სოფელ თაგოში გადასვლას აჭარისწყალზე. ხაზის სიგრძე 1800 მ, სიმაღლე-350მ.

...საბაგიროდან დაშვების შემდგომ შევდივართ ტურისტულ სააგენტოში და ვეცნობით სააგენტოს უფროსს, ბატონ რაულს და კურორტ ბეშუმის დირექტორს, ბატონ ვაჟას. მაგარი კაცია ბატონი რაული. თავგამოდებით იცავს ხულოელების ღირსებას სტუმართმოყვარეობის დარგში. გვეპატიჟება თითო კათხა ლუდზე. (ეტყობა ძალადობის წინააღმდეგ ბრძოლა აქ სათანადო სიმაღლეზე არ დგას). ჩვენც „ძალადობის 11 მსხვერპლი“ სიამოვნებით გეახლებით 11 კათხა ლუდს, ხინკალსაც, კიდევ რაღაცეებს, რომელიც პროტოკოლით გაწერილი არ იყო. გავცვალეთ ტელეფონები(ნომრები, რასაკვირველია).

...ვეშვებით ბათუმისკენ.

დავბანაკდით გონიოში, ერთ-ერთი ჩვენი წევრის ნაცნობის სახლის ეზოში, ჩვენს მშობლიურ კარვებში. აქაც პატივს გვცემენ: გოგონებს შინ მოასვენებენ.

**დღე მეხუთე.**

გონიო. ადრევე - ზღვა, სანამ ციხის „კარ გაიღების თავადა“.

ამ მთებში ნისლებზე ფეხით სეირნობის მერე ზღვაზე მკლავის გაშლა ნამეტნავად დროული ჩანდა. რადგან, თუ დაღლილობის ნატამალი სადმე დარჩა, ისიც წყალს გავატანეთ.

გონიო-აფსაროსის ციხე შთამბეჭდავია თავისი ისტორიითა და მასშტაბით. ჩვენი გიდი, ხათუნა, საინტერესოდ გვიყვება ისტორიას, თუმცა

 ციხე-ქალაქი თურქებმა დასავლეთ საქართველოსა და აჭარის მხრიდან მიტაცებული ქართველი ტყვეების ბაზად აქციეს. აქ იყო ტყვეთა დიდი ბაზარი. აქ მოჰყავდათ ტყვეები ჩერქეზეთიდან, აფხაზეთიდან, სამეგრელოდან, იმერეთიდან, გურიიდან..(.ნიკო კეცხოველის წიგნის მიხედვით. გვ.59). ამ თემაზე ჩვენს გიდს სიტყვა არ დასცდენია.

დავიძარით ბათუმისკენ.

უპირველესად თბილისში გამგზავრების საკითხის მოგვარების შემდეგ(მივემგზავრებით თურქული კომპანია „მეტროს“ ავტობუსით ღამის 12.00 საათზე) ბოტანიკური ბაღი გველოდება.

ვატყობთ, აქ რამდენიმე დღე დაგვჭირდება თუნდაც ზერელე დათვალიერებისთვის. გავეცანით ეგზოტიკური მცენარეების ცალკეულ სახეობებს. ვკითხულობთ წარწერებს. უცნაური სახელები შეგვხვდა ისეთი, ენის გასატეხად რომ გამოდგება.

ბოლოს საღამოს ზღვა და ... „მეტროთი“ თბილისამდე.

თბილისის შემოსასვლელში, „გუდვილთან“ დილის 6 საათზე ჩვენი ზოგიერთი წევრის მშობლები გვხვდებიან ავტომანქანებით ...

საღამოს ალეკოს ოჯახში ვართ მიწვეული.

**თვალი რომ გადავავლეთ:**

* ჩვენს მიერ ექსპედიციის დროს მოძიებული მასალები მეტად მწირია. ნიკო კეცხოველის შესაბამისი წიგნის კიდევ ერთხელ თვალის გადავლება უფრო გარწმუნებს რაოდენ ბევრი ინფორმაციის მოგროვება არის შესაძლებელი. მიუხედავად ამისა, ერთხმად ვაღიარეთ: პროექტი წარმატებული იყო.
* ჩვენ უკეთ შევიცანით საკუთარი თავი
* ჩვენ ერთმანეთიც უკეთ შევიცანით
* ჩვენ უფრო დავმეგობრდით
* ჩვენ უკეთ შევისწავლეთ ჩვენი ქვეყნის ისტორია(ამჯერად ერთი რეგიონის).
* ჩვენ გაგვიჩნდა სურვილი საქართველოს ისტორიის და გეოგრაფიის სწავლის კვალდაკვალ ფეხით შემოვიაროთ ჩვენი სამშობლო და ადგილზე გავეცნოთ ქართულ კულტურას.
* ჩვენ მოვიხიბლეთ საქართველოს ბუნებით და ძალიან გვინდა მოვუაროთ მას.
* ჩვენ გავიცანით ქართველი ხალხი(ამჯერად ზემო აჭარელი ქართველები) და არასდროს დაგვავიწყდება მათი სითბო და სიყვარული.
* ჩვენ გავეცანით ამ ადამიანთა ცხოვრების წესს, მათ მეურნეობას.
* ჩვენ დავრწმუნდით, რომ მუსულმანური საქართველო ჭეშმარიტი საქართველოა.
* ჩვენ გაგვიჩნდა სურვილი გავეცნოთ ნიკო კეცხოველის სხვა წიგნებსაც
* ჩვენ ვგეგმავთ შემდეგ ექსპედიციებს.

**უკვე დაბრუნებულზე, როცა შეფასებით თვალს გადავავლებთ გასულ ხუთ დღეს, გარკვეული ხარვეზებსაც ვხედავთ.**

* ჯერ-ჯერობით ჩვენი ექსპედიციის წევრებში არ არის გამომუშავებული კვლევითი და შემეცნებითი უნარები. ეს იმითაც იყო გამოწვეული, რომ ამ ჯგუფისათვის ასეთი გასვლა პირველი იყო, ხოლო საერთო ემოციური ფონი ძალზე მაღალი. მათ ჩანაწერებშიც საერთო აღფრთოვანება უფრო იკითხება, ვიდრე კვლევითი და შემეცნებითი თვალით გარესამყაროს შეფასება.
* ასევე, დაბალია ჩვენი ექსპედიციის წევრთა უნარები ცოცხალი დიალოგის სპონტანურად წარმართვისა. თუმცა ეს არ გვაშფოთებს. ისინი მხოლოდ მე-9 კლასის კურსდამთავრებულები არიან. ამასთან წინასწარი სერიოზული მომზადება ამ მიმართულებით უდავოდ გამოიღებს შედეგს.
* ჩვენი აღჭურვილობა არ იყო ოპტიმალურად შერჩეული. პროექტის ფარგლებში ნაჩუქარი კარავი მართლაც შესანიშნავი გამოდგა. ტევადობით, წონით, კომპაქტურობით, აწყობა-დაშლის სიმარტივით. სხვა კარვები ნათხოვარი გვქონდა. ერთი მათგანი ძველებური, შედარებით მძიმე, მოძველებული ასაწყობი სისტემით, მცირე ტევადობით.
* ზურგჩანთები:

ზოგიერთი კარგი ტევადობის, ლითონის ბალთებით, ხოლო უმრავლესობა მცირე, 50 ლ ტევადობის და ნაკლები, პლასტმასის სუსტი ბალთებით.

 ამის გამო ტვირთი გადანაწილებული იყო არათანაბრად. გვიწევდა ზოგიერთი ტვირთის ხელით ტარება, მორიგეობით.

* ჯგუფის წევრების ფიზიკური მომზადება არაერთნაირია. უფრო თვალშისაცემია მათი გამოუცდელობა და მთაში სიარული დაბალი ტექნიკა, რის გამოც დასახული მიზნის მისაღწევად მათ მეტი ენერგიის დახარჯვა დასჭირდათ.
* ადგილი ჰქონდა მცირე დარღვევებს ჯგუფის ზოგიერთი წევრის მხრიდან, რის გამოც მათ დაიმსახურეს გაფრთხილება.

საბოლოოდ, გვსურს დიდი მადლობა გადავუხადოთ პროექტის ორგანიზატორებს: გარემოს დაცვის სამინისტროსა და არასამთვრობო ორგანიზაცი CENN -ის თანამშრომლებს შესანიშნავი იდეის განხორციელებისათვის.

 ასევე ადიგენის პოლიციისა და ხულოს გამგეობის თანამშრომლებს, ხულოს ტურისტული ბიუროს, კურორტ ბეშუმის დირექციის წარმომადგენლებს ჩვენი ექსპედიციის მიმართ გამოჩენილი ყურადღებისა და ხელშეწყობისათვის.